Jelentése: a császár hatalma nem terjed ki a grammatikusok fölé. – Egy régi anekdota Zsigmond király nevéhez fűzi keletkezését. Eszerint a király a konstancai zsinaton (1414–18) a schisma (σχισμα) semleges nemű szót hímnemű gyanánt használta, a piacenzai érsek ezért megfeddte, és erre tette Zsigmond a fenti kijelentést. Egy másik változat szerint ezt mondta volna: „Ego sum rex Romanus et supra grammatican.” [Én vagyok a római király és fölötte állok a grammatikának.] (Vö. Tóth Béla: Szájrúl szájra. Bp. 1895. 158–59. l.)