A felsorolt összetételek nagy része német mintára alakult, a magyarban ugyanis hasonló melléknevek mellett ragos határozó áll, pl. gyönyörtől ittas stb. A Zlinszky által említett példák közül ma már alig néhány használatos (vérszomjas, méltóságteljes). Meg kell azonban jegyeznünk, hogy az ilyen ún. jelöletlen határozós összetételek használatát az új nyelvhelyességi irodalom alapján nem helytelenítjük (pl. vérszegény, vízbő, balesetmentes, életképes stb.), mert szükség van rájuk, más kifejezésekkel nem helyettesíthetők, s egyesek a magyarban is létrejöhettek, amit csak támogattak az idegen példák (vö. a 409. sz. jegyzetet). – A túl buzgó, túl szerény kifejezésekre vonatkozólag l. a 410. sz. jegyzetet.