Zlinszky megállapításának az a része, amelyben Gvadányi és Csokonai stílusának alszerűségéről beszél, nyilvánvalóan a kissé a klasszicizmus felé hajló irodalmárnak és stilisztának a túlzó és téves állásfoglalása. Ismeretes, hogy a népi származású és gondolkodású Csokonai költői nyelvének is – éppen úgy, mint a Petőfiének – egyik fő sajátsága a természetesség, s ha a mondanivaló úgy kívánta Csokonai sem húzódozott a Zlinszkytől „alszerűség”-nek mondott kifejezésektől, de fel tudott emelkedni a költészet legmagasabb régióiba is, Petőfihez hasonlóan, megint – ahogy a mondanivaló megkívánta. Természetesen Gvadányi „alszerűség”-ét is saját korának és egész munkásságának figyelembevételével kell mérlegre tenni.