Tárgyi mellékmondatból a következő esetekben hagyható el a hogy kötőszó: 1. Az ún. függő kérdésekben: Láttad, milyen örömmel fogadták? 2. A kívánságot, kérést, akarást kifejező igék utáni mellékmondatokban: Azt tanácsolom, menj orvoshoz. 3. Abban az esetben, ha a nem kérdő, tárgyi mellékmondat erős nyomatékú, a főmondat pedig hangsúlytalan: Hallottam, jól sikerült a vizsgád. – Alanyi mellékmondatból is elmaradhat a hogy kötőszó, ha a mellékmondaton van a hangsúly és a főmondat állítmánya ún. személytelen ige (úgy látszik, úgy tetszik, kell, megeshetik stb.; pl.: úgy látszik, nem tudja) vagy valamilyen névszó (igaz, elég az hozzá stb.; pl.: igaz, már tegnap megérkezett).