Mivel az eredeti szóalak mellett valami jelentésbeli többletet, más árnyalatot fejeznek ki, vagy a használat megoszlása folytán ilyesmit érzünk beléjük, ma már a következő szavakat, kifejezéseket helyesnek, vagy legalábbis elfogadottnak, bevettnek tekintjük: belát (valamit); betartja a szabályt; betilt (valamit); beveszi a várost, a várat; beképzelt; bebeszéli magának; jól néz ki (de helytelen: ez a dolog úgy nézne ki); súlyt fektet rá; köszön valakinek és köszönt valakit. – A többi szót, kifejezést helytelennek kell minősítenünk, illetve a szerző által megadottat helyesnek (kivétel a képzelődő, önhitt, ti. az nem megfelelője az eingebildet szónak, továbbá inkább hibát elkövet, és nem tesz). – Az Elmegyünk a Bánk bánba típus használatával kapcsolatban l. a 335. sz. jegyzetet.