Ma már a csepp, a szem használatos ilyen vonatkozásban is: nincs egy csepp lisztem sem, nincs egy szem fánk sem, de azt is mondják egyes nyelvjárásokban, hogy egy szál ingben, ruhában, sőt: nincs egy szál kenyerem, vizem stb. Ez a jelentésbővülés érthető, mert a magyar nyelv – sok más nyelvhez hasonlóan – szereti a mértéket, a mennyiséget konkrét jelentésű szavakkal kifejezni. Csak e szavak esetében a mennyiség kicsiny voltának jelölése előtérbe került azzal szemben, amire eredetileg vonatkoztatták. Tehát ezek a kifejezések ma nem hibáztathatók, de táji, népi íze – különösen az utolsó példáknak – természetesen van.