A régi nyelvben előforduló mélföld, milföld összetétel első szava valóban a középfelnémet mile [mérföld] átvétele (ez meg a latin ‚ezer’ jelentésű mille szóval függ össze), s aztán az ún. népetimológiával lett belőle mérföld (ti. a magyar nyelvérzék számára érthetetlen szót egy hozzá közel álló magyar szóval helyettesítették). Szvorényinek a latin milesre [katonára] vonatkozó következtetése nem helytálló.