A pleonazmus, más szóval szófölösleg: rokon jelentésű szavak és kifejezések stilisztikai cél nélküli, tehát felesleges halmozását jelenti. Úgy látszik azonban, Szvorényi mást értett rajta (jobbára bizonyos nyomósító szavak kitételét), mert mai felfogásunk szerint az általa felsorolt esetek közül talán a bizonyságot tenni-féle ún. terpeszkedő kifejezés tartoznék ide, mivel azonban ez is nagyobb nyomatékú, mint a bizonyítani, még ezt sem tarthatjuk helytelennek. (A Pleonazmus és a Terpeszkedő kifejezés címszót l. a Lexikonban is.) – Az utolsó példában („kiknek az ő szájok …”) az az ő csak az eredeti latin szöveg hatására került oda, ennélfogva idegenszerű, magyartalan.