Almanach-líra. – Maga az almanach szó a ‚mérték, idő’ jelentésű arab almanjah szóból származik, s eredetileg időtáblázatot, kezdetleges kalendáriumot jelentett. A kalendáriumok csillagászati, időszámítási részét a XVII. századtól különféle hírekkel élénkítették, később szépirodalmi részt is illesztettek bele. E forma azután uralkodóvá is vált. – Németországban az almanach-irodalom a XIX. század első harmadában virágzott, nálunk Kisfaludy Károly Aurora c. almanachja körül alakult ki. Az Aurora 1822-ben indult a legjobb fiatal írókkal, költőkkel, s a magyar szépirodalom központjává és legnagyobb hatású orgánumává vált. (1822-től 1831-ig Kisfaludy Károly, 1831-től 1837-ig Bajza József szerkesztette.) Költői irányát és gyakorlatát az ún. Aurora-kör irodalmi működése határozta meg. (A kör ismertebb tagjai: Kisfaludy Károly, Vörösmarty, Toldy Ferenc és Bajza József.) A magyar almanach-lírán tehát az Aurora-kör lírikusainak s követőiknek érzelmes, lágy, modoros, kifejezésbeli finomkodásra, alaki tökéletességre törekvő, de mesterkélt, sokszor dagályos költészetét értjük.