Szvorényinak az a megjegyzése, hogy vannak pórias, elkorcsosult szavak, szólások, amelyek „tollhoz nem illők”, tükrözi a korabeli (s bizonyos fokig még napjainkig is fennmaradt) téves felfogást a tájszavakkal s általában a népi használatú szavakkal, kifejezésekkel kapcsolatban. Az itt felsorolt s helytelennek minősített szavak, szólások tehát nem hibásak (az egyetlen kivétel talán a mi nem legyünk ott), csupán népies táji (esetleg régies) használatúak, ennélfogva ilyen hangulatúak, s a megfelelő stílusrétegben és a megfelelő stílusértékben használhatók.