A felsorolt összetett szók (s a példaként idézett verssorok kiemelt szavai is) általában a korabeli ún. almanach-líra (l. a 499. sz. jegyzetet) sajátos kifejezései. Közülük a reményteljes-, örömittas-, szellemdús-féle ún. jelöletlen határozós összetételek régebben helyteleneknek minősültek, az újabb nyelvhelyességi irodalom azonban bebizonyította, hogy nem helyteleníthetők, mert magyar szemlélet alapján is létrejöhettek (legfeljebb ezt támogatta az idegen hatás), s egyébként csak hosszadalmasabb, továbbá nehezen képezhető körülírásokkal helyettesíthetők. (L. bővebben: Deme László: MNy. XLIX. [1953.] 140–56. 1.; Nyelvművelésünk főbb kérdései. [Szerk.: Lőrincze Lajos.] Bp. 1953. 170–71. 1. és Magyar nyelvhelyesség. [Szerk.: Deme László és Köves Béla.] Bp. 1957. 146–47. 1.) – A háztűzlátni helyett ma a háztűznézni járja.